Transcript | Intro to Social entrepreneurship

Στόχοιτουμαθήματος

Να παρουσιαστεί το μοντέλο της κοινωνικής επιχειρηματικότητας δίνοντας ένα κοινό πλαίσιο αναφοράς για όποιον ή όποια ασχολείται ή ενδιαφέρεται να ασχοληθεί με την κοινωνική επιχειρηματικότητα

Να κινητοποιήσει και να εμπνεύσει τους συμμετέχοντες ως πολίτες, ή/και εκπροσώπους φορέων και οργανισμών να ασχοληθούν με αυτήν

Να παρουσιάσει το αντίκτυπο που μπορεί να έχει για την μετάβαση της οικονομίας σε πιο συμμετοχικά, δίκαια και βιώσιμα πρότυπα

Να παρουσιάσει πραγματικά παραδείγματα επιτυχημένων μοντέλων κοινωνικών επιχειρήσεων

Αριθμός Συμμετεχόντων: 15

Συνολική Διάρκεια: 120’

Το υλικό συνοδεύεται από επιπλέον ασκήσεις για τους συμμετέχοντες.

Περιεχόμενο

1. Γνωριμία

Γενικές Οδηγίες προς εισηγητή:

Εισήγηση

Ο εκπαιδευτής συστήνεται στην ομάδα, αναφέροντας την ειδικότητα του και τη σύνδεση του με το πρόγραμμα. Περιγράφει τους στρατηγικούς στόχους του προγράμματος και επικεντρώνεται στη συνεισφορά του συγκεκριμένου σεμιναρίου σε αυτούς.

Στη συνέχεια περιγράφει τη φύση του εργαστηρίου, τους επιμέρους στόχους του και παρουσιάζει την ατζέντα του τι αναμένεται να γίνει.

Δράση γνωριμίας

Στο ξεκίνημα προτείνεται να γίνεται μια δράση γνωριμίας ( ice-breaker) για την σύσταση των συμμετεχόντων στην ολομέλεια με μια ερώτηση που καλείται να απαντήσει ο κάθε συμμετέχοντας. (πχ. Όνομα - Ιδιότητα - Ερώτηση: Ποιο κοινωνικό πρόβλημα πρόκληση με κινητοποιεί; Τι θα άλλαζα αν είχα όλους τους διαθέσιμους πόρους που χρειάζονται;)

Καταγραφή προσδοκιών

Ο εκπαιδευτής μπορεί να συλλέξει τις προσδοκίες και τις αναγκες που έχουν οι συμμετέχοντες παρακολουθώντας τι εργαστήριο.

Καθορίζοντας το πλαίσιο

Εισαγωγή

Η κοινωνική επιχειρηματικότητα μας αφορά όλους και όλες

‘Ολους και όλες που θέλουν να κάνουν τη διαφορά και να προσφέρουν στο κοινωνικό σύνολο με βιώσιμο τρόπο.

Οι κοινωνικές επιχειρήσεις είναι το

πνεύμα της Επιχειρηματικότητας με την ψυχή του Ακτιβισμού

Αναγνωρίζοντας τον ιδιαίτερο ρόλο που μπορεί να διαδραματίσει το κοινωνικό επιχειρείν, τόσο για την ενίσχυση της κοινωνικής συνοχής αλλά και για την εξυγίανση της οικονομίας τοπικά, αλλά και σε επίπεδο χώρας, ή κλάδου, το εργαστήριο έχει σκοπό να παρέχει ένα γόνιμο έδαφος για την ανάλυση του μοντέλου της κοινωνικής επιχειρηματικότητας.

Ορισμός

Οι κοινωνικές επιχειρήσεις μέσα από ευέλικτες και καινοτόμες ενέργειες, ανταποκρίνονται στις μεταβαλλόμενες κοινωνικές και οικονομικές συνθήκες και έχουν σαν στόχο να λύσουν κοινωνικά προβλήματα, να βελτιώσουν το επίπεδο ζωή των εμπλεκόμενων μερών και να έχουν θετικό κοινωνικό αντίκτυπο.

Η Επίδραση της Κοινωνικής Οικονομίας

Σε ευρωπαϊκό και σε διεθνές επίπεδο, η κοινωνική επιχειρηματικότητα παρουσιάζεται ως βασικός συντελεστής οικονομικής ανάπτυξης και κοινωνικής συνοχής, με επίκεντρο τον άνθρωπο και τον πλανήτη.

Οι φορείς κοινωνικής οικονομίας - ¬ κυρίως μικρομεσαίες επιχειρήσεις -¬ αντιπροσωπεύουν 2 εκατομμύρια επιχειρήσεις που αντιστοιχούν στο 10% του συνόλου των Ευρωπαϊκών επιχειρήσεων και απασχολούν πάνω από 11 εκατομμύρια υπαλλήλους. Πρόκειται για μη κερδοσκοπικές οργανώσεις, συνεταιρισμούς και επιχειρήσεις που παρέχουν υπηρεσίες και προϊόντα και δραστηριοποιούνται σε διαφόρους κλάδους της οικονομίας (γεωργία, υγεία, τουρισμός, εμπόριο, τραπεζικός και ασφαλιστικός τομέας ).

Η αυξανόμενη τάση της κοινωνικής επιχειρηματικότητας

Πολλοί πιστεύουν ότι οι Κοινωνικές Επιχειρήσεις είναι το μέλλον της Επιχειρηματικότητας για μια σειρά λόγων:

• Η ευαισθητοποίηση των καταναλωτών για το πως οι επιλογές τους επηρεάζουν τους ίδιους και άλλους οδηγεί σε απαιτήσεις. Οι καταναλωτές διεκδικούν πλέον το δικαίωμά τους να γνωρίζουν από που προέρχονται τα αγαθά που καταναλώνουν και ποιο είναι το αποτύπωμα τους, ποιες ήταν οι συνθήκες εργασίας για την παραγωγή τους, ποιο είναι το περιβαλλοντολογικό αποτύπωμα και πως διαμορφώθηκε η τιμή.

• Η κινητοποίηση ανθρώπων που θέλουν να επενδύσουν τον χρόνο τους και τις ικανότητες τους για το κοινό όφελος.

• Η αύξηση επιχειρήσεων που αναζητούν τρόπους να χρησιμοποιήσουν την δύναμή τους για να φέρουν θετική κοινωνική αλλαγή, καθώς οι υπάρχουσες συνθήκες το απαιτούν, ενώ τα υπάρχοντα προγράμματα στήριξης, ο εθελοντισμός και οι δωρεές, δεν φαίνεται να αποτελούν μακροχρόνια λύση.

• Η αυξανόμενη τάση κοινωνικών φορέων -διεθνών ή εγχώριων, φιλανθρωπικών οργανώσεων και νέων επενδυτικών κεφαλαίων να προσανατολίζονται στην στήριξη δράσεων με στόχο ένα πιο βιώσιμο και υπεύθυνο μέλλον.

Στόχευση Κοινωνικών Επιχειρήσεων

Επιχειρείν για το Κοινό Όφελος

Η κοινωνική επιχείρηση αποτελεί τον λεγόμενο τρίτο τομέα της οικονομίας αφού συνδυάζει λειτουργίες του ιδιωτικού και δημόσιου τομέα όπως και της κοινωνίας των πολιτών.

Η Ευρωπαϊκή Επιτροπή δίνει στον όρο «κοινωνική επιχείρηση» το ακόλουθο περιεχόμενο:

«ένας φορέας της κοινωνικής οικονομίας, του οποίου πρωταρχικός στόχος είναι όχι η δημιουργία κερδών για τους ιδιοκτήτες ή τους εταίρους της αλλά η ύπαρξη θετικού κοινωνικού αντικτύπου. Δραστηριοποιείται στην αγορά παρέχοντας αγαθά και υπηρεσίες με επιχειρηματικό και καινοτόμο τρόπο, και χρησιμοποιεί τα κέρδη κυρίως για κοινωνικούς σκοπούς. Υπόκειται σε υπεύθυνη και διαφανή διαχείριση, ιδίως ενθαρρύνοντας τη συμμετοχή εργαζομένων, καταναλωτών και παραγόντων που επηρεάζονται από τις εμπορικές της δραστηριότητες» (Social Business Initiative, Οκτώβριος 2011).

Με λίγα λόγια, πρόκειται για επιχειρήσεις που δομούνται με βάση αρχές και αξίες που τους επιτρέπουν να μεριμνούν περισσότερο για τη βελτίωση συγκεκριμένων κοινωνικών συνθηκών, παρά για τη μεγιστοποίηση των κερδών των μετόχων.

Οι Κοινωνικές Επιχειρήσεις έχουν διττό χαρακτήρα:

Είναι επιχειρήσεις οι οποίες προσπαθούν να παράγουν ένα ανταγωνιστικό προϊόν, να διεκδικήσουν την θέση τους, ή τη βελτίωση αυτής, στην αγορά και να δημιουργήσουν κέρδη και

Παραμένουν πιστές σε μια ιδέα και σε μια αξία, η οποία οριοθετεί έναν κοινωνικό στόχο, που επιτυγχάνεται με βάση το προϊόν που παράγει, τον τρόπο παραγωγής, τον τρόπο οργάνωσης και διακυβέρνησης της επιχείρησης, τη διαχείριση των κερδών της και αρκετούς ακόμη παράγοντες.

Επιχειρηματικότητα με επίκεντρο την Βιωσιμότητα

Για να θεωρηθεί μια κοινωνική επιχείρηση επιτυχημένη, οφείλει να λαμβάνει υπόψη και τις δύο αυτές πλευρές του χαρακτήρα της. Μια κοινωνική επιχείρηση πρέπει να είναι σωστά δομημένη και τοποθετημένη στην αγορά, γιατί αλλιώς θα παράγει μόνο ελλείμματα. Για να μπορεί να επιτελεί το έργο της χρειάζεται να διασφαλίσει τη μακροχρονία λειτουργία της και να έχει οικονομική αυτάρκεια. Επομένως, στοιχεία των «συμβατικών» επιχειρήσεων είναι μέρος της εξίσωσης. Ο οικονομικός της σκοπός δεν λειτουργούν σε βάρος του κοινωνικού της στόχου, αντιθέτως τον ενισχύουν.

Οι Κοινωνικές Επιχειρήσεις πολλές φορές θυμίζουν εθελοντισμό, φιλανθρωπικές οργανώσεις ή ΜΚΟ, αλλά παραμένουν επιχειρήσεις.

Χρησιμοποιώντας την επιχειρηματικότητα ως εργαλείο, έχουν στόχο να είναι κερδοφόρες. Βασική διαφορά τους είναι ότι επανεπενδύουν τα κέρδη τους με σκοπό να εξελίξουν τις δράσεις τους και να μεγαλώσουν το αντίκτυπό τους, μετρώντας τα αποτελέσματα τους τόσο σε οικονομικούς όσο και σε περιβαλλοντολογικούς και κοινωνικούς όρους.

3. Οι προσεγγίσεις της κοινωνικής επιχειρηματικότητας (Παραδείγματα)

Οι Κοινωνικές Επιχειρήσεις προτείνουν ένα νέο τρόπο λειτουργίας τόσο στην εσωτερική τους δομή και οργάνωση, όσο και στον τρόπο που παράγουν αξία και διαθέτουν προϊόντα και υπηρεσίες στην αγορά. Η διακυβέρνηση, οι εργασιακές σχέσεις και η τοποθέτηση τους ικανοποιούν και προωθούν βασικές κοινωνικές αξίες.

Και το κάνουν αυτό με μια ποικιλία προσεγγίσεων και μοντέλων (ή δράσεων):

Δημιουργούν θέσεις εργασίας για αυτούς και για τους άλλους.

Αναπτύσσουν δράσεις με την εφαρμογή πράσινων περιβαλλοντικών πρακτικών.

Παρέχουν υπηρεσίες για την κάλυψη κοινωνικών αναγκών σε διάφορες ομάδες πολιτών.

Επενδύουν τα κέρδη από επιχειρηματικές ενέργειες για την υλοποίηση κοινωνικών έργων.

Προωθούν τις αξίες του δίκαιου εμπορίου για όλα τα εμπλεκόμενα μέρη.

Προτείνουν νέες καινοτόμες μεθοδολογίες στις υπάρχουσες πρακτικές.

Δημιουργία Θέσεων Εργασίας

Σχεδία

Νομική μορφή: AMKE

Έτος ίδρυσης: 2013

Κλάδος δραστηριοποίησης- Αντικείμενο: Ευπαθείς ομάδες, Ένταξη, Ενημέρωση

Website: http://www.shedia.gr/

Το περιοδικό “Σχεδία”, πρωτοβουλία του “ΔΙΟΓΕΝΗΣ ΜΚΟ” είναι το μοναδικό ελληνικό περιοδικό δρόμου, εκδίδεται από το Φεβρουάριο του 2013 και υποστηρίζει άστεγους και κοινωνικά αποκλεισμένους να επανενταχθούν στον κοινωνικό ιστό. Δίνει την ευκαιρία σε ανθρώπους που έχουν βρεθεί στο περιθώριο να εξασφαλίσουν αξιοπρεπώς ένα εισόδημα και να ξαναχτίσουν τις ζωές τους, ενώ παράλληλα προσφέρει ενημέρωση πάνω σε θέματα επικαιρότητας. Σήμερα, η μηνιαία πώληση της «Σχεδίας» ανέρχεται στα 22.000 αντίτυπα ενώ ο αριθμός των συμπολιτών μας που συμμετέχουν και υποστηρίζονται από τη συγκεκριμένη ενέργεια ξεπερνά τους διακόσιους (200). Η «Σχεδία» είναι μέλος, μεταξύ άλλων, του Διεθνούς Δικτύου Περιοδικών Δρόμου και του Παγκοσμίου Κυπέλλου Αστέγων (Homeless World Cup)

Βιωσιμότητα και Περιβάλλον

Καλλονή-Κελλιά Τήνου

Νομική μορφή: Κοινωνική Συνεταιριστική Επιχείρηση

Έτος ίδρυσης: 2013

Κλάδος δραστηριοποίησης - Αντικείμενο: Ανακύκλωση και διαχείριση απορριμμάτων, προώθηση πράσινων μορφών ενέργειας

Website: http://kalloni-tinos.gr/

Η ΚοινΣΕπ Καλλονή-Κελλιά στοχεύει στην αειφόρο ανάπτυξη του νησιού με την ενεργό συμμετοχή των κατοίκων  και με αξιοποίηση όλων των παραγόμενων προϊόντων προς όφελος της τοπική κοινωνίας και με σεβασμό στο περιβάλλον και στα ιδιαίτερα χαρακτηριστικά της Τήνου. Έχει προχωρήσει σε μεγάλα και φιλόδοξα προγράμματα ανακύκλωσης απορριμμάτων (χαρτί, γυαλί, αλουμίνιο κ.α.) αλλά και διαχείρισης αυτών, όπως την επεξεργασία βιομάζας. Επιπλέον προσπαθεί να ιδρύσει μονάδες παραγωγής πράσινης ενέργειας ώστε να εκμεταλλευτεί τις πλούσιες πηγές του νησιού (αιολική, ηλιακή και γεωθερμική ενέργεια). Τέλος, διοργανώνει προγράμματα ευαισθητοποίησης και ενημέρωσης των κατοίκων, σε θέματα ανακύκλωσης, προστασίας περιβάλλοντος και κοινωνικής οικονομίας. Η ΚοινΣΕπ Καλλονή-Κελλιά έχει κατορθώσει να καταστεί παράδειγμα αειφόρου ανάπτυξης, με τη διαχείριση μεγάλου όγκου αποβλήτων και την εμφύσηση του οράματός της στην τοπική κοινωνία.

Εναλεία

Νομική μορφή: ΑΜΚΕ

Έτος ίδρυσης: 2017

Κλάδος δραστηριοποίησης - Αντικείμενο: Ανακύκλωση και διαχείριση απορριμμάτων και πλαστικών από τη θάλασσα, Εκπάιδευση

Website: https://enaleia.com/el/

Η Εναλεία ξεκίνησε ως η πρώτη σχολή επαγγελματικής αλιείας στην Ελλάδα για να αντιμετωπίσει το μείζον πρόβλημα της εποχής, την ανεργία των νέων. Κατά τη διάρκεια των πρώτων εκπαιδευτικών αλιευτικών εκδρομών, συνειδητοποιήσαμε ότι πολλοί αλιείς πιάνουν πλαστικό που το πετούσαν πίσω στη θάλασσα. Σήμερα μέσω του Mediterranean CleanUp, ένα από τα μεγαλύτερα προγράμματα καθαρισμού των θαλασσών στη Μεσόγειο αξιοποιώντας τους ίδιους τους ψαράδες συλλέγουν τόνους πλαστικών προστατεύοντας τα θαλάσσια οικοσυστήματα και ενδυναμώνοντας τις τοπικές αλιευτικές κοινότητες και εντάσσοντας το θαλάσσιο πλαστικό που συλλέγεται στην κυκλική οικονομία για τη παραγωγή νέων προϊόντων.

Παροχή Υπηρεσιών

Liminal - Πρόσβαση στον Πολιτισμό

Νομική μορφή: Αστική μη Κερδοσκοπική Εταιρεία

Έτος ίδρυσης: 2017

Κλάδος δραστηριοποίησης - Αντικείμενο: Πολιτιστική Εκπαίδευση - Καλλιτεχνικές Εκδηλώσεις

Website:http://liminal.eu/

Η liminal προωθεί την ισότιμη συμμετοχή όλων στα αγαθά του πολιτισμού. Με στόχο την ανάπτυξη μιας δημιουργικής βιομηχανίας βασισμένης στην πολυφωνία και την διαφορετικότητα, εστιάζει τη δραστηριότητά της σε τρεις βασικούς τομείς:

Συμπεριληπτική Εκπαίδευση, Υπηρεσίες Προσβασιμότητας και Παραγωγές.

Παρέχει υπηρεσίες προσβασιμότητας σε πολιτιστικούς φορείς και παραγωγές (υποτιτλισμός, ακουστική περιγραφή, προσβασιμότητα υποδομών, νοηματική διερμηνεία κα.), εξασφαλίζοντας την ισότιμη συμμετοχή όλων. Απώτερος σκοπός της είναι η δυνατότητα επαφής και ενασχόλησης όλων όσων το επιθυμούν με την πολιτιστική, καλλιτεχνική και δημιουργική διαδικασία χωρίς περιορισμούς.

Βασική προτεραιότητα της είναι η τοποθέτηση της προσβασιμότητας στο προσκήνιο του κοινωνικού διαλόγου και η ανάπτυξη μιας κοινής προσέγγισης για την αντιμετώπιση των σχετικών προκλήσεων σε εθνικό και παγκόσμιο επίπεδο.

Επιχειρηματικές ενέργειες για την υλοποίηση κοινωνικών έργων

Epanekinissis

Νομική μορφή: Κοινωνική Συνεταιριστική Επιχείρηση

Έτος ίδρυσης: 2015

Κλάδος δραστηριοποίησης - Αντικείμενο: Ανακύκλωση & Εμπόριο Ηλεκτρονικών Υπολογιστών Εξοπλισμού, Τεχνική Υποστήριξη, ΕΚπάιδευση

Website: https://epanekkinisis.gr/

Βασισμένο στο κίνημα “Ένας υπολογιστής ανά μαθητή” - (One Laptop Per student), στόχος της δράσης του είναι να παρέχουν σε κάθε μαθητή σε όλα τα σχολεία της χώρας έναν χαμηλού κόστους, χαμηλής ισχύος, συνδεδεμένο στο διαδίκτυο laptop, το οποίο διαθέτει κατάλληλο εκπαιδευτικό λογισμικό, ώστε όλοι οι μαθητές να έχουν την δυνατότητα να έχουν τον προσωπικό τους ηλεκτρονικό υπολογιστή, αναπτύσσοντας τις μαθησιακές τους ικανότητες και γνωρίζοντας τον κόσμο του σύγχρονου διαδικτύου. Παράλληλα, ανακυκλώνουν τεχνολογικό εξοπλισμό από μεγάλες εταιρείες και τον ανακατασκευάζουν εκπαιδεύοντας ταυτόχρονα νέους ως τεχνικούς για την επισκευή και τη συναρμολογηση τους.

Δίκαιο εμπόριο

Fabric Republic

Νομική μορφή: AMKE

Έτος ίδρυσης: 2019

Κλάδος δραστηριοποίησης - Αντικείμενο: Βιώσιμη Μόδα

Website: https://www.fabricrepublic.gr/

H Fabric Republic είναι ένα καινοτόμο και ολοκληρωμένο σύστημα διαχείρισης πλεονάζοντος ρουχισμού, το οποίο εστιάζει στις κοινωνικές ανάγκες του σήμερα, στη βιωσιμότητα και την αειφόρο ανάπτυξη. Μετά την συλλογή, διαλογή και κατηγοριοποίηση των ρούχων, διανέμη προς κοινωφελείς οργανισμούς και προωθεί την επαναχρησιμοποίηση μέσα από σχεδιασμός και παραγωγή upcycled δημιουργιών.

Νέες Καινοτόμες Πρακτικές

Aegean Cargo Sailing

Νομική μορφή: Κοινωνική Συνεταιριστική Επιχείρηση

Έτος ίδρυσης: 2019

Κλάδος δραστηριοποίησης - Αντικείμενο: Τουρισμός, Προώθηση Μικρών Παραγωγών, Μεταφορές

Website: https://aegeancargosailing.org/

Προσφέρουν τουριστικά ταξίδια με ιστιοπλοϊκά ενώ την ίδια στιγμή, μεταφέρουν προϊόντα μικρών παραγωγών από τα νησιά σε εστιατόρια και καταστήματα στην Ελλάδα και την Ιταλία ενώ τα προσφέρουν στους πελάτες τους και κάνουν μικρές πωλήσεις στο ιστιοπλοϊκό.

Μειώνουν δραματικά την χρήση πετρελαίου, δημιουργώντας μία βιώσιμη εναλλακτική στις θαλάσσιες μiκρο-μεταφορές. Το 2021 μελέτησαν την τοποθέτηση φωτοβολταϊκού πάνελ για την κάλυψη των ενεργειακών αναγκών της μεταφοράς, ενισχύοντας ακόμα περισσότερο το θετικό τους αποτύπωμα στο περιβάλλον.

4. Κεντρικές αρχές

Οι Κοινωνικές Επιχειρήσεις:

Κοινωνική Διασταση

Έχουν σαφή κοινωνικό και περιβαλλοντικό σκοπό που περιγράφεται στα διοικητικά τους έγγραφα

Τα αποτελέσματα τους καταμετρώνται κυρίως σε σχέση με την κοινωνική τους αποστολή

Οικονομική Διάσταση

Δημιουργούν το μεγαλύτερο μέρος του εισοδήματός τους μέσα από εμπορικές δραστηριότητες (προϊόντα ή υπηρεσίες)

Επανεπενδύουν το μεγαλύτερο μέρος των κερδών τους

Είναι κατά το δυνατόν ανεξάρτητες από δομές της πολιτείας και του ιδιωτικού τομέα

Συμπεριληπτική/Συμμετοχική Διάσταση

Χρησιμοποιούν συμμετοχικές διαδικασίες και βασίζονται στην ενεργή συμμετοχή τόσο των μελών τους όσο και εκπροσώπων της τοπικής κοινότητας. Τα συμφέροντα όλων των μερών εκπροσωπούνται όλα κατά τη λήψη αποφάσεων.

Αναπτύσσουν υπεύθυνες δράσεις και λειτουργούν με διαφάνεια

5. Το προφίλ του Κοινωνικού Επιχειρηματία

Εισαγωγή

Οι κοινωνικοί επιχειρηματίες δεν περιμένουν τη θετική αλλαγή να συμβεί. Είναι εκείνοι που την οδηγούν. Είναι άνθρωποι οποιουδήποτε υπόβαθρου. Νέοι, φοιτητές, ομάδες πολιτών που θέλουν να αντιμετωπίσουν ένα τοπικό πρόβλημα, εργαζόμενοι στο δημόσιο τομέα ή σε ιδιωτικές επιχειρήσεις που θέλουν να κάνουν τα πράγματα με διαφορετικό τρόπο, άτομα από ευπαθείς κοινωνικά ομάδες, συνταξιούχοι, άνεργοι που τολμούν να επιχειρήσουν δημιουργώντας επαγγελματικές ευκαιρίες για τους ίδιους και άλλους, φέρνοντας στο κέντρο των δράσεών τους τόσο το κέρδος, όσο και τον άνθρωπο και τον πλανήτη.

Η προσέγγιση των Κοινωνικών Επιχειρηματιών

Οι κοινωνικοί επιχειρηματίες λειτουργούν ως καταλύτες, μετασχηματίζοντας διαφορετικούς κλάδους της οικονομίας, οδηγώντας παράλληλα τη κοινωνική καινοτομία.

Δίνουν έμφαση στην αλλαγή μιας δεδομένης κοινωνικής κατάστασης.

Προσδιορίζουν και εφαρμόζουν πρακτικές λύσεις σε κοινωνικά προβλήματα, συνδυάζοντας την καινοτομία, την επινοητικότητα και τις ευκαιρίες της αγοράς.

Καινοτομούν βρίσκοντας ένα νέο προϊόν, μία νέα υπηρεσία, μία νέα προσέγγιση σε ένα κοινωνικό πρόβλημα ή ακόμη και αλλάζοντας τον τρόπο λειτουργίας της αγοράς.

Χρησιμοποιώντας επιχειρηματικές μεθόδους και έχοντας επιχειρηματικό ζήλο και το θάρρος να καινοτομούν ξεπερνούν τις παραδοσιακές πρακτικές.

Είναι συγκεντρωμένοι στον στόχο τους, ακόμα και σε δυσμενείς συνθήκες.

Δεν φοβούνται να αναλάβουν το ρίσκο μιας πρωτοβουλίας.

Έχουν κάποιο συγκριτικό πλεονέκτημα στον τομέα τους.

Ένας κοινωνικός επιχειρηματίας δημιουργεί ισχυρούς και βιώσιμους οργανισμούς.

Είναι επίμονοι στον σκοπό τους και πολλές φορές παίρνουν τα ανάλογα ρίσκα για να συνεισφέρουν θετικά στην οικονομική και κοινωνική εξέλιξη.

Μετρούν και παρακολουθούν τα αποτελέσματα των δράσεών τους.

Τους χαρακτηρίζει μία υγιής ενεργητικότητα.

6. Φτιάχνωντας τη δική μου Κοινωνική Επιχείρηση

Για να ξεκινήσω θα πρέπει πρώτα να απαντήσω σε βασικά ερωτήματα.

Αρχική ιδέα και όραμα

- Ποιο είναι το όραμά μου και τα κίνητρά μου για να επιχειρήσω;

- Ποια ακριβώς είναι η κοινωνική πρόκληση που θέλω να αντιμετωπίσω και ποια είναι η λύση που προσφέρω (προϊόν/υπηρεσίαα);

- Ποιο είναι το κοινό-στόχος για το προϊόν ή την υπηρεσία μου;

Έρευνα

- Ποιοι είναι οι παράμετροι που ορίζουν το κοινωνικό πρόβλημα που θέλω να αντιμετωπίσω;

- Υπάρχει ανάγκη στην αγορά γι’ αυτό που σχεδιάζω; Ποιοι είναι οι πελάτες που θα αγοράσουν το προϊόν μου ή την υπηρεσία που προσφέρω;

- Υπάρχουν άλλοι οργανισμοί που παρέχουν τα ίδια προϊόντα/υπηρεσίες ήδη;

- Πώς διαφοροποιείται η επιχείρηση μου με τη πρόταση που προσφέρω;

Σχεδιασμός

- Ποιο είναι το επιχειρησιακό μοντέλο που ακολουθώ, για να προσφέρω θετική επίδραση; Από που έρχονται τα έσοδά μου; Ποια είναι τα έξοδά μου;

- Ποιο είναι το κεφάλαιο που χρειάζομαι για να ξεκινήσω; Πώς θα το βρω;

- Τι χαρακτηριστικά πρέπει να έχουν τα άτομα που θα στελεχώσουν την ομάδα μου και θα κάνουν πραγματικότητα το όραμα του οργανισμού;

- Ποιο είναι το πλάνο επικοινωνίας;

Πειραματισμός

- Πως μπορώ να κάνω μια πιλοτική δοκιμή της υπηρεσίας/προϊόντος που θέλω να προσφέρω;

- Ποιοι στόχοι καθορίζουν την επιτυχία μου;

- Πώς ανταποκρίνονται πιθανοί συνεργάτες, δίκτυα και πελάτες ωφελούμενοι στην πρόταση του προϊόντος/υπηρεσίας μου; Πώς μπορώ να το κάνω καλύτερο και πιο σχετικό με τις ανάγκες τους;

Βιωσιμότητα και θετικός αντίκτυπος

- Ποιες είναι οι διαδικασίες που καθορίζουν τις διαφορετικές λειτουργίες της επιχείρησης;

- Ποιοι είναι οι οικονομικοί στόχοι; Ποιες είναι οι πηγές χρηματοδότησης και σε ποιο μέρος των λειτουργιών του κάθε προϊόντος/υπηρεσίας κατευθύνονται;

- Ποια είναι τα κριτήρια που καθιστούν την επιχείρηση μου κοινωνική; Ποιοι είναι οι δείκτες που ακολουθώ;

7. Συνοψίζοντας

Υπάρχουν πολλές επιλογές όσον αφορά τις κοινωνικές επιχειρήσεις, επιλογές για τα χρηματοοικονομικά, τις διοικητικές δομές, τους ωφελούμενους, τις ευκαιρίες, τις πηγές υποστήριξης κα.

Το να είναι κανείς ξεκάθαρος ως προς το τι θέλει να κάνει και γιατί, είναι καθοριστικό για το ποιές είναι οι κατάλληλες εναλλακτικές για κάθε περίπτωση. Πολλοί επιτυχημένοι κοινωνικοί επιχειρηματίες μαθαίνουν και προσαρμόζονται κατά τη διάρκεια της πορείας της επιχείρησης, αναγνωρίζοντας καλύτερα την αγορά, το κλάδο δραστηριοποίησης και το κοινό στόχο τους, παραμένοντας πιστοί στον αρχικό τους σκοπό και κατεύθυνση.

Το να ξεκινήσει ένα άτομο ή μια ομάδα μία κοινωνική επιχείρηση απαιτεί σκληρή δουλειά και δέσμευση για να γίνει πραγματικότητα και να πετύχει την αποστολή της. Περά από το κομμάτι της οικονομικής βιωσιμότητας θα πρέπει να μεριμνά και να συνεισφέρει αποτελεσματικά σε κοινωνικούς και περιβαλλοντικούς στόχους και σκοπούς.

Η διαδικασία μπορεί να είναι εξαιρετικά ικανοποιητική και να αλλάξει τόσο τη δική σας ζωή, όσο κι εκείνων που επιχειρείτε να βοηθήσετε.

Καλή επιτυχία στα νέα σας ξεκινήματα.

Ευχαριστούμε!